Ainakin 27 000 eläkeläistä lisää putoaa köyhyysrajan alapuolelle hallituksen leikkausten takia.

Hallitus joutuu keskiviikkona eduskunnassa tilille eläkeläisiin kohdistuvista leikkauksista. ATTE KAJOVA

Kansanedustaja Outi Alanko-Kahiluoto (vihr) kertoi tiistai-iltana eduskunnan tietopalvelun uudesta arviosta. Hän puhui eduskunnan köyhyysryhmän tilaisuudessa.

Arvio osuu hänen mukaansa luultavasti vielä alakanttiin, sillä hallitus on ilmoittanut leikkaavansa myös lääke- ja matkakorvauksia. Koska niistä ei vielä ole esitystä olemassa, näiden leikkausten vaikutuksia ei ole mukana laskelmissa.

Suurin isku on eläkeläisten asumistuen leikkaaminen. Koko tukimuoto on tarkoitus yhdistää ensi vuonna yleiseen asumistukeen. Alanko-Kahiluodon tietojen mukaan liki 100 000 eläkeläisen asumistuki pienenee 60 euroa kuukaudessa.

Hallituksen alkuperäisen esityksen mukaan asumistuki olisi pienentynyt yli sadalla eurolla kuukaudessa, mutta hallitus rajasi leikkauksen korkeintaan 60 euroon.

Lakiluonnosta arvostellaan yhä. Neuvotteleva virkamies Sanna Pekkarinen kertoi köyhyysryhmän tilaisuudessa, että suurin osa 20 lausunnonantajasta vastusti lakiesitystä.

Luukulta toiselle

Tilaisuudessa puhuneet asiantuntijat korostivat, että lakiesityksellä ratkotaan valtiontalouden eikä asumistukea tarvitsevien eläkeläisten ongelmia. Tarkoituksena on päästä 65 miljoonan euron vuotuisiin säästöihin.

Osa menoista siirtyy kuitenkin vain luukulta toiselle. Toimeentulotukimenojen arvioidaan kasvavan uudistuksen takia seitsemällä miljoonalla eurolla.

Lausunnoissa muutosta pidettiin liian rajuna ja 60 euron leikkausta liian suurena. Tasa-arvo-ongelma syntyy, kun ensi vuonna eläkkeelle jäävät eivät pääse 60 euron suojaosan piiriin. Heidän asumistukensa siis leikkaantuu enemmän.

Suojaosuuden voi myös menettää, jos vaihtaa asuntoa.

Verotuskin sorsii

Esimerkiksi Eläkeläisliittojen etujärjestö Eetu ry vaatii koko leikkauksen peruuttamista. Lausunnon allekirjoittajina ovat entiset politiikan raskassarjalaiset Eeva Kuuskoski (kesk), Tapani Mörttinen (kok), Ole Norrback(r) ja Martti Korhonen (vas).

Eetu paheksuu myös, että verottaja kohtelee eläkeläisiä tylymmin kuin palkansaajia. Palkansaajien työtulovähennystä korotetaan ensi vuodelle. Kun hinnat laskevat, eläkkeiden indeksikorotusten sijaan ensi vuonna eläkkeisiin tulee alennuksia. Yksin asuvan kansaneläke pienenee ensi vuoden alussa 2,33 euroa ja parisuhteessa asuvan 2,07 euroa kuukaudessa.

Eduskunta keskustelee keskiviikkona eläkeläisten ahdingosta. Oppositio tiukkaa välikysymyksessään, miten hallitus varmistaa, etteivät leikkausten yhteisvaikutukset muodostu kohtuuttomiksi eläkeläisille.

PEKKA TIINANEN pekka.tiinanen@ilmedia.fi

Elätko köyhyysrajan alapuolella?

Oletko köyhyysrajana alapuolella elävä eläkeläinen? Kerro meille, millaista päivittäinen elämäsi on. Jätä halutessasi yhteystiedot toimittajamme yhteydenottoa varten.

Kokemukseni:

Nimimerkkini/yhteystietoni: